РЕПУБЛИКА СРБИЈА

НАРОДНА СКУПШТИНА

Одбор за oбразовање, науку,

технолошки развој и информатичко друштво

14 Број: 06-2/221-22

26. децембар 2022. године

Б е о г р а д

З А П И С Н И К

ШЕСТЕ СЕДНИЦЕ ОДБОРА ЗА OБРАЗОВАЊЕ, НАУКУ,

ТЕХНОЛОШКИ РАЗВОЈ И ИНФОРМАТИЧКО ДРУШТВО

ОДРЖАНЕ 26. ДЕЦЕМБРА 2022. ГОДИНЕ

 Седница је почела у 8,40 часова.

 Седницом је председавао проф. др Марко Атлагић, председник Одбора.

Седници су присуствовали чланови Одбора: др Живан Бајић, проф. др Жика Бујуклић, проф. др Бранимир Јованчићевић, др Зоран Лутовац, Татјана Медвед, Драгана Миљанић, проф. др Владимир Обрадовић, проф. др Ђорђе Павићевић, Стојан Раденовић и проф. др Јахја Фехратовић.

Седници нису присуствовали чланови Одбора: Дејана Васић, Љубинко Ђурковић, Наташа Ивановић, мр Ђорђе Косанић, проф. др Мирка Лукић Шаркановић и Ратко Николић, нити њихови заменици.

 Седници су присуствовали представници Министарства информисања и телекомуникација Милан Добријевић, начелник Одељења за развој дигиталне агенде и Милан Војводић, шеф Одсека за информациону безбедност и електронско пословање.

 На предлог председника, Одбор је већином гласова, (9 гласова – ЗА, 1 – није гласао), усвојио следећи дневни ред:

1. Одобрење привремене примене Споразума између Европске уније и Републике Србије о учешћу Републике Србије у програму “Дигитална Европа за период 2021-2027”.

 Прва тачка дневног реда: **Одобрење привремене примене Споразума између Европске уније и Републике Србије о учешћу Републике Србије у програму “Дигитална Европа за период 2021-2027”**

 Уводне напомене поводом ове тачке дневног реда изнео је Милан Добријевић, представник Министарства информисања и телекомуникација. ГосподинДобријевић је навео да је програм “Дигитална Европа за период 2021-2027”, у ствари програм за финансирање и кофинансирање разних пројеката у четири важне области за развој дигиталног друштва, тј. рачунарство високих перформанси, вештачка интелигенција, напредне дигиталне вештине и изградња и најбоља пракса у коришћењу дигиталних капацитета интероперабилности. Република Србије ће овим споразумом постати пуноправни члан програма у ове четири теме, што ће омогућити нашим институтима, факултетима и привредним субјектима да учествују предлозима пројеката по позивима овог програма који је вредан преко сто милијарди евра, у периоду од 2021. до 2027. године. Република Србија ће годишње издвајати око 108 милиона динара, што представља предвиђену контрибуцију за 2023. годину. Наши привредни субјекти, истраживачке организације и институције ће вишеструко вратити овај износ контрибуције кроз програме које буду реализовали у наредним годинама. Већ имамо одређене учеснике на пројектима, који треба већ од 1. јануара да имају корист од приступања овом програму. Милан Добријевић је напоменуо, да је током преговора са Европском комисијом осигурано 50% попуста за контрибуцију, за Републику Србију, у односу на висину контибуције коју плаћају земље чланице Европске уније и да је Република Србија прва земља која приступа овом програму а да је у преговорима за приступање ЕУ. Одлуком Одбора да се да сагласност за привремену примену овог Програма, фактички ће Програм бити на снази од 1. јануара 2023. године, до његове ратификације у Народној скупштини (вероватно током пролећног заседања), чиме ће наши истраживачи бити у прилици да користе све бенефите овог Програма.

 У дискусији поводом ове тачке дневног реда учествовали су проф. др Ђорђе Павићевић и проф. др Бранимир Јованчићевић.

 Након завршене дискусије, Одбор за образовање, науку, технолошки развој и информатичко друштво је, у складу са чланом 8. став 1. Закона о закључивању и извршавању међународних уговора („Службени гласник РС“, број 32/13) и чланом 58. Пословника Народне скупштине („Службени гласник РС“, број 20/12-пречишћен текст), већином гласова (10 гласова – ЗА, 1 - уздржан), **донео** следећу **ОДЛУКУ**: **Даје се сагласност** **Влади Републике Србије да прихвати да се Споразум између Владе Републике Србије и Европске уније, о учешћу Републике Србије у програму “Дигитална Европа за период 2021-2027”, привремено примењује до његовог ступања на снагу**. Ову одлуку треба доставити Влади Републике Србије, на даљу надлежност и председнику Народне скупштине, ради информисања.

 Саставни део овог записника је тонски снимак Шесте седнице Одбора за образовање, науку, технолошки развој и информатичко друштво.

 Седница је завршена у 8,55 часова.

 СЕКРЕТАР ПРЕДСЕДНИК

\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

 Драган Луковић проф. др Марко Атлагић